สิ่งที่ท่านจำเป็นต้องรู้และเข้าใจในเวลานี้
โดย...สุรพล โอภาสเสถียร SurapolO@ncb.co.th
17 ส.ค. 2558

โดย...สุรพล โอภาสเสถียร [email protected]
ในยุคปัจจุบันที่มีความเข้มงวดการให้สินเชื่อจากสถาบันการเงิน จนปรากฏข้อมูลข่าวสารว่าอัตราการอนุมัติสินเชื่อลดลงมาก หรืออัตราปฏิเสธสินเชื่อสูงขึ้น หากท่านผู้อ่านหรือญาติมิตรของท่านขอสินเชื่อในเวลานี้แล้วสถาบันการเงินตัดสินใจไม่อนุมัติ เนื่องจากเข้าไปรับรู้ข้อมูลเครดิตบูโรของตัวลูกค้า และข้อมูลนั้นเป็นเรื่องสำคัญในการตัดสินใจ 
ในทางกฎหมาย ท่านที่ถูกปฏิเสธสินเชื่อมีสิทธิตามกฎหมายเครดิตบูโรที่จะได้รับทราบข้อมูลเหตุของการปฏิเสธสินเชื่อ โดยการที่เรากู้ไม่ได้ กู้ไม่ผ่าน ก่อให้เกิดปัญหาคาใจ ซึ่งล้วนแต่สร้างความเครียดความไม่สบายใจแทนความสุขที่ตั้งใจไว้ บทความวันนี้จึงอยากเรียนท่านผู้อ่านดังนี้ครับว่า
1.สิ่งที่ถูกต้อง เมื่อสถาบันการเงินปฏิเสธ/ไม่ให้สินเชื่อหากมีการอ้างว่าเป็นเพราะเครดิตบูโรแล้ว จะต้องออกเป็นหนังสือให้กับท่าน จะแจ้งโดยวาจา SMS ไลน์ หรือวิธีการอื่นใดไม่ได้เด็ดขาด
2.ให้ท่านนำหนังสือปฏิเสธสินเชื่อ+บัตรประชาชนตัวจริงของท่านมาตรวจเครดิตบูโรได้ที่ศูนย์ตรวจเครดิตบูโร ทั้ง 10 แห่ง (รายละเอียดตามเว็บไซต์เครดิตบูโร www.ncb.co.th) โดยไม่มีค่าใช้จ่าย
3.ท่านต้องมีสติ ใช้เหตุผลซักถามและรับฟังคำอธิบายว่าสาเหตุแห่งการปฏิเสธสินเชื่อ/ไม่ให้สินเชื่อกับสิ่งที่ปรากฏในรายงานเครดิตบูโรนั้น สอดคล้องหรือเป็นจริงตามที่หนังสือระบุหรือไม่
4.เมื่อท่านได้รับทราบและเข้าใจในข้อ 1-4 แล้ว ท่านมีสิทธิตามกฎหมายที่จะขอตรวจสอบแก้ไขข้อมูลให้ถูกต้องตามความเป็นจริง เช่น ในรายงานระบุการค้างชำระ แต่ท่านมีหลักฐานว่าชำระแล้ว
5.เครดิตบูโรขอยืนยันว่า ข้อมูลที่ปรากฏหากไม่ถูกต้องกับความเป็นจริงแล้ว สามารถแก้ไขได้ตามที่กฎหมายกำหนด แต่เครดิตบูโรไม่มีอำนาจหรือสิทธิในทางกฎหมายใดๆ ที่จะแก้ไขข้อมูลให้ถูกใจ (ไม่ว่าเจ้าหนี้หรือลูกหนี้) ให้ต่างไปจากความเป็นจริงได้ เพราะถ้าทำแล้วจะมีโทษในทางกฎหมาย
6.ทุกฝ่าย (ไม่ว่าเจ้าหนี้หรือลูกหนี้) ควรต้องยึดหลัก ใจเขา-ใจเรา และยึดคติ สัญญาต้องเป็นสัญญา เป็นหนี้ต้องใช้หนี้ หากว่ามีปัญหาก็ต้องคุยกัน ไม่ใช้อารมณ์
ทั้งหมดที่ได้กล่าวมาแล้วนั้นล้วนเป็นสิ่งที่ท่านจำเป็นต้องรู้และเข้าใจในเวลานี้เพื่อเข้าใจและเตรียมพร้อมเพื่อการขอสินเชื่อ และท่านไม่ต้องทนรับกับการถูกปฏิเสธด้วยเหตุผลมาจากเครดิตบูโรอีกต่อไปครับ